Не маглі бібліятэкары прайсці міма і песеннай творчасці Аляксея Пятровіча. На Берасцейшчыне песні на словы Галаскока вядомы даўно. Яны публікуюцца ў розных абласных выданнях, гучалі падчас свята пісьменнасці ў Ганцавічах у 2011 годзе, аздабляюць паэтычныя сустрэчы ў школах і бібліятэках. І вось пачалі пракладваць шлях на радзіме. Карыстаючыся тым, што ў новым выданні паэта ёсць ноты да некалькіх песен, бібліятэкары папрасілі выкладчыка школы мастацтваў Аляксандра Сямёнчыка запісаць фанаграмы дзвюх з іх. А выканаць песні даручылі залатому голасу Зэльвеншчыны – Станіславе Прызван. Аляксей Пятровіч быў вельмі ўзрушаны непаўторным голасам сваёй даўняй знаёмай, можна сказаць, сяброўкі дзяцінства, а любімая зэльвенцамі самадзейная артыстка сказала: “Цяпер песні земляка абавязкова застануцца ў маім рэпертуары”.